**Metodiskais materiāls lasītprasmes un rakstītprasmes attīstīšanai latviešu valodas un logopēdijas nodarbībām**

Metodiskā materiāla mērķis. Attīstīt fonemātisko uztveri, pilnveidot klausīšanās, lasīšanas un rakstīšanas prasmi ar lieliem drukātiem, maziem drukātiem un rakstītiem burtiem.

Materiāls paredzēts lasītprasmes un rakstītprasmes apguvei un pilnveidošanai, fonemātiskās uztveres attīstīšanai skolēniem ar valodas un garīgās attīstības traucējumiem. Materiālā ir iekļautas darba lapas un spēles apzinātas lasītprasmes apgūšanai un nostiprināšanai, kā arī rakstu valodas lasīšanai un nostiprināšanai. Metodiskā materiālā atlasīti divzilbju vārdi, kuri atkārtoti izmantoti visās dotajās spēlēs un darba lapās. Visām spēlēm un darba lapām ir trīs varianti - ar lieliem, maziem drukātiem burtiem un rakstītiem burtiem.

*Izmantotie vārdi* - sula, saule, soma, māja, sēne, pīle, pele, koki, aita, balons, vāze, jūra, aste, desa, egle, kaste, lampa, lācis, bumba, poga, sēta, bite, muca.

*Sasniedzamais rezultāts*-

* Skolēns nosauc attēlos redzamos priekšmetus un dzīvas būtnes;
* Sadala vārdus zilbēs;
* Lasa dotās zilbes un atrod vārda atbilstošo zilbi;
* Lasa lielos drukātos burtus, mazos drukātos burtus un rakstītos burtus;
* Skolēns izprot lasīto;
* Raksta dotos vārdus ar vizuālu atbalstu.

Materiālus vēlams ielaminēt.

Darba lapas.

@ Raksti vārdus.

Skolēns attēlam pretim pa punktētiem burtiem pārvelk vārdu, dotajās līnijās vārdu atkārtoti pārraksta.

@ Savieno attēlu ar vārdu.

Skolēns lasa vārdu un savelk ar atbilstošo attēlu.

Spēles.

@ Savieno vārdu zilbes.

Pedagogs spēles kartītes sagriež. Bērns meklē attēlam atbilstošo vārdu, kas ir sadalīts zilbēs.

@ Vārdu domino.

Spēle sastāv no 24 kartītēm. Katrā kartītē ir iepriekšējā vārda otrā zilbe un nākošā vārda attēls ar pirmo zilbi.

*Spēles instrukcija*. Katram spēles dalībniekam izdalītas spēles kartītes. Spēli sāk tas skolēns, kuram ir kartīte ar zilu bultu un attēlu ar vārda pirmo zilbi. Skolēnam jāizlasa un jāsaklausa vārda pirmā zilbe. Spēles dalībnieki meklē savās kartītēs vārda otro zilbi. Vārdiem, kuriem ir atšķirīgas krāsas, jāsaskaņo arī vārda krāsa.

*Izstrādāja Indra Juste*